b'\n_START_ARTICLE_\nMe\xc5\xa1kova pot\n_START_PARAGRAPH_\nMe\xc5\xa1kova pot je kro\xc5\xbena pohodna pot v spomin na slovenskega duhovnika in pisatelja Franca Ksaverja Me\xc5\xa1ka. Za\xc4\x8dne in kon\xc4\x8da se pri cerkvi sv. Roka na Selah, kjer je opravljal svojo slu\xc5\xbebo in nadaljuje po pobo\xc4\x8djih dveh hribovskih vasi, Sel in Vrh, kjer je pre\xc5\xbeivel ve\xc4\x8dji del svojega \xc5\xbeivljenja. Pot je prehodna v petih urah in je dolga 14 km.\n_START_SECTION_\nOpis poti\n_START_PARAGRAPH_\nMe\xc5\xa1kova pot se pri\xc4\x8dne pri cerkvi sv. Roka na Selah, ki je veljal za za\xc5\xa1\xc4\x8ditnika pred boleznijo. Zbirko predmetov in dokumentov o njegovem \xc5\xbeivljenju so aprila 2013 prestavili iz \xc5\xbeupnije v Koro\xc5\xa1ki pokrajinski muzej v Slovenj Gradcu. Nadaljuje se mimo znamenj oz. kapelic, ki so jih postavili v zahvalo za ozdravitev, ter mimo hrastov, o katerih je Me\xc5\xa1ko pisal v svojih novelah. Sledi kmetija Breznik in Sam\xc4\x8deva ka\xc5\xa1ta, ki je ena redkih ohranjenih na Selah. Pot nas pripelje do strnjenega naselja petih doma\xc4\x8dij, ki so oblikovane v celkih. Pri spomeniku padlim doma\xc4\x8dinom v 2. sv. vojni se razcepi. Pot pri lipah zavije desno in se nadaljuje med njivami in travniki. Gozdnata vzpetina na levi se imenuje Jurjevka. Desno pripelje do Str\xc4\x8dkovega britofa, kjer je v preteklosti \xc5\xa1la rimska cesta iz Koro\xc5\xa1ke na \xc5\xa0tajersko. Pri kmetiji Pernjak se odpre pogled na Vrhe in Pe\xc5\xbelov vrh ter del Sel, v ozadju pa je vidno Pohorje. Ob robu gozda pot pelje v Dularjev graben, kjer po pre\xc4\x8dkanju ceste spet zavije v gozd. Mimo lipe, za katero ljudje trdijo, da jo je dal zasaditi \xc4\x8de\xc5\xa1ki kralj Otokar, se vzpnemo na Koplenov vrh. Pri sedmih kamnih, ki so spomenik padlim borcem v \xc4\x8dasu NOB, se pot vzpne do cerkvice sv. Ne\xc5\xbee, ki je skrita v jami. K sv. Roku se pot vra\xc4\x8da po stari poti, mimo Pe\xc5\xbekove doma\xc4\x8dije in gostilne Miklo\xc5\xa1i\xc4\x8d.\n_START_SECTION_\nZanimivosti\n_START_PARAGRAPH_\nPot je urejena za kolesarje. Po asfaltirani ali makadamski cesti pripelje na vi\xc5\xa1ino 420 m n. m. Ob prvi polni luni Turisti\xc4\x8dno dru\xc5\xa1tvo Murn organizira tradicionalni no\xc4\x8dni pohod. Januarja 2013 se je odvijal enajsti\xc4\x8d.'